Predkladacia správa

Návrh Koordinačnej smernice pre realizáciu programov PHARE a Prechodný fond (Transition Facility) predkladá národný koordinátor zahraničnej pomoci iniciatívne.
 
S blížiacim sa ukončením implementácie programu Prechodný fond termínom určeným Európskou komisiou, t. j. 15. decembra 2009, vznikla na strane rozhodovacích a riadiacich orgánov programov PHARE a Prechodný fond potreba upraviť znenie Všeobecnej koordinačnej smernice pre zahraničnú pomoc poskytovanú Európskou úniou a jej členskými štátmi a Smernice k príprave a realizácii programu PHARE a Prechodného fondu (Transition Facility), schválenej uznesením vlády SR č. 277/2005 tak, aby v lehotách stanovených v predkladanom materiáli prispela predovšetkým k zachovaniu stability štruktúr zapojených do realizácie predmetných programov.
 
Aktualizáciu Všeobecnej koordinačnej smernice pre zahraničnú pomoc poskytovanú Európskou úniou a jej členskými štátmi a Smernice k príprave a realizácii programu PHARE a Prechodného fondu (Transition Facility) podnietilo predovšetkým usmernenie Európskej komisie (listom č. ELARG/D2/JGL D(2006) REG 105371 od D. Megancka zo dňa 6. novembra 2006) k uzatváraniu programov, udržateľnosti výsledkov a archivácii dokumentácie k decentralizovane riadeným programom PHARE a Prechodný fond. Toto usmernenie bolo aplikované pri ukončovaní implementácie projektov z programu PHARE v roku 2006 a 2007, a to v zmysle zavedenia systému ex post monitorovania a archivácie dokumentov na implementačných agentúrach (Agentúre na podporu regionálneho rozvoja a Národnej agentúre pre rozvoj malého a stredného podnikania). Analogicky bude spomenuté usmernenie použité aj pri ukončovaní a uzatváraní implementácie programu Prechodného fondu (Európska komisia opätovne zdôraznila zásadnosť usmernenia v liste č. ELARG/D2/JGL D(2009) REG 101156 od J. Garcíu - Lombardera zo dňa 5. marca 2009). Potreba aktualizovať smernice vyplynula aj z horizontálneho odporúčania priebežného hodnotenia uvedeného v priebežnej hodnotiacej správe č. R/SK/TF/CER/08.002 zo dňa 19. decembra 2008.  Externí hodnotitelia v odporúčaní podporili myšlienku prepracovania smerníc, pričom poukázali na nevyhnutnosť inštitucionalizovania ex post monitorovacieho systému programu Prechodný fond. Návrh  Koordinačnej smernice pre realizáciu programov PHARE a Prechodný fond (Transition Facility) reaguje aj na viaceré organizačné zmeny (napr. zánik mandátu Spoločného monitorovacieho výboru po uplynutí lehoty na vyplácanie finančných prostriedkov  programu Prechodný fond 2006) a formálne zmeny (napr. zmena v názvoch relevantných zákonov alebo požiadavka vyhotovenia správ z následného hodnotenia buď v slovenskom jazyku alebo anglickom jazyku) na strane rozhodovacích a riadiacich orgánov programov PHARE a Prechodný fond. 
 
Predkladateľ nepristúpil k vydaniu doplnenia smerníc z dôvodu rozsiahlosti a rôznorodosti úprav.
 
Koordinačná smernica pre realizáciu programov PHARE a Prechodný fond (Transition Facility) (ďalej len “Smernica“) určuje princípy koordinácie finančnej pomoci z programov PHARE a Prechodný fond, ktorú poskytuje EÚ prostredníctvom Európskej komisie Slovenskej republike, a princípy a pravidlá realizácie (vrátane monitorovania, ex post monitorovania a hodnotenia) tejto pomoci. Ku dňu 16. december 2009 nahradzuje Všeobecnú koordinačnú smernicu pre zahraničnú pomoc poskytovanú Európskymi spoločenstvami a jej členskými štátmi a Smernicu k príprave a realizácii programu PHARE a Prechodného fondu (Transition Facility), schválenú uznesením vlády SR č. 277 zo dňa 13. apríla 2005.
 
Účelom Smernice je stanoviť jednotný a účinný postup pri realizácii programov financovaných spoločne z prostriedkov PHARE alebo Prechodného fondu a  z prostriedkov štátneho rozpočtu SR, definovať vzťahy medzi jednotlivými subjektmi zapojenými do realizácie PHARE a Prechodný fond a archiváciu dokumentácie k týmto programom. Smernica má zároveň zabezpečiť mechanizmus na ex post monitorovanie udržateľnosti projektových cieľov, zámerov a výsledkov. Pojem realizácia programov PHARE a Prechodný fond je v tejto Smernici chápaný v širšom slova zmysle – realizácia zahŕňa nielen samotnú implementáciu programov PHARE a Prechodný fond, ale aj ich predimplementačnú fázu (t.j. napr. negociovanie programu a príprava projektových návrhov na schválenie EK) a poimplementačnú fázu (t.j. obdobie po uplynutí lehoty na vyplácanie finančných prostriedkov programov PHARE a Prechodný fond do oficiálneho uzatvorenia programov PHARE a Prechodný fond).
 
Hlavné zmeny v návrhu Koordinačnej smernici pre realizáciu programov PHARE a Prechodný fond (Transition Facility) oproti zneniu Všeobecnej koordinačnej smernice pre zahraničnú pomoc poskytovanú Európskou úniou a jej členskými štátmi a Smernice k príprave a realizácii programu PHARE a Prechodného fondu (Transition Facility) schválenej uznesením vlády SR č. 277/2005 zahŕňajú najmä:
1)     Doplnené ustanovenia k systému ex post monitorovania projektov PHARE (len projekty implementované Centrálnou finančnou a kontraktačnou jednotkou) a Prechodného fondu a  k archivácii príslušnej dokumentácie
a)     definícia ex post monitorovacieho výboru, ex post monitorovania a ex post monitorovacieho plánu;
b)     rozlíšenie v prístupe ex post monitorovania Agentúrou na podporu regionálneho rozvoja a Národnou agentúrou pre rozvoj malého a stredného podnikania na jednej strane a národným koordinátorom zahraničnej pomoci v spolupráci s Centrálnou finančnou a kontraktačnou jednotkou na druhej strane;
c)     premietnutie procedúr ex post monitorovania do povinností národných orgánov, resp. funkcionárov (napr. Centrálna finančná a kontraktačná jednotka, národný koordinátor zahraničnej pomoci, riaditeľ odboru riadenia a implementácie pomoci ES na Úrade vlády SR, riadiaci programový pracovník, splnomocnenec pre program);
d)     zodpovednosť za archiváciu dokumentácie k projektom PHARE a Prechodný fond po dobu minimálne piatich rokov od uzatvorenia programov nesú implementačné agentúry a Centrálna finančná a kontraktačná jednotka; riadiaci programový pracovník je povinný zabezpečiť dostatočné administratívne kapacity na realizáciu archivácie dokumentácie k projektom a archivovať projektovú dokumentáciu po uzatvorenie programov EK,
2)     Doplnené ustanovenia k hodnoteniu PHARE a Prechodného fondu. Návrh Smernice upravuje aj článok o hodnotení, v ktorom posilňuje zodpovednosti národného koordinátora zahraničnej finančnej pomoci o povinnosť zabezpečenia následného hodnotenia programu Prechodného fondu. V tomto prípade návrh Smernice zohľadňuje skutočnosť, že Európska komisia neplánuje zabezpečiť následné hodnotenie programov v nových členských štátoch EÚ pristúpených v roku 2004 (v korešpondencii s národným koordinátorom zahraničnej pomoci list č. ELARG/D2/JGL D(2009) REG 104256 zo dňa 13. júla 2009).
3)    Vyňaté články a ustanovenia dotýkajúce sa implementácie programov PHARE a Prechodný fond vrátane kompetencií národných orgánov, resp. funkcionárov, viažucich sa na fázu implementácie týchto programov (napr. eliminácia článku 20 Implementácia programu PHARE, podstatná redukcia článku 21 Implementácia Prechodného fondu na definície trvania fáz implementácií programov PHARE a Prechodný fond z predošlých Smerníc). Dôvodom na uskutočnenie zmien je blížiaci sa koniec implementácie programu Prechodný fond 2006 k 15. decembru 2009.
4)     Vyňaté články a ustanovenia k bilaterálnej pomoci z dôvodu ukončenia aktivít členských štátov EÚ a pretransformovania tejto pomoci na bilaterálnu spoluprácu členských štátov EÚ.
5)     Vyňaté články a ustanovenia súvisiace predovšetkým s prípravou a programovaním PHARE a Prechodného fondu (napr. eliminácia týchto článkov z predošlých Smerníc: článku 14 Hlavné priority programu PHARE na obdobie 2000-2006, článku 15 Budovanie inštitúcií, článku 16 Investície, článku 17 Hlavné priority Prechodného fondu, článku 18 Neoprávnené aktivity pre program PHARE a Prechodný fond; redukcia pôvodného článku 19 Programový cyklus Prechodného fondu na definíciu projektového cyklu; eliminácia povinností funkcionárov pri programovaní Prechodného fondu) z dôvodu ukončenia programovacej fázy.
 
Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.